D.

COMISIA ÎN CALITATE DE AMICUS CURIAE (17) În scopul de a oferi asistență instanțelor naționale în aplicarea regulilor comunitare de concurență, Comisia se obligă să ofere ajutor instanțelor naționale atunci când respectivele instanțe îl consideră necesar pentru a se pronunța într-o cauză. Articolul 15 din regulament face referire la cele mai frecvente tipuri de asistență oferite de Comisie: comunicarea de informații (punctele 21-26) și punctele de vedere ale Comisiei (punctele 27-30), ambele oferite la cererea unei instanțe naționale, precum și posibilitatea Comisiei de a prezenta observații (punctele 31-35). Deoarece regulamentul prevede aceste forme de asistență, aceasta nu poate fi limitată de normele statelor membre. Cu toate acestea, în lipsa unor reguli comunitare de procedură în acest scop și în măsura în care respectivele reguli sunt necesare pentru a facilita accesul la aceste forme de asistență, statele membre trebuie să adopte norme de procedură adecvate pentru a permite atât instanțelor naționale, cât și Comisiei utilizarea deplină a posibilităților oferite de regulament ( 39 ). (18) Instanța națională poate să își adreseze solicitarea de asistență către Comisie, în scris, la adresa: European Commission Direcția Generală Concurență B-1049 Brussels Belgium sau prin poștă electronică, la adresa: comp-amicus@cec.eu.int (19) Ar trebui amintit că indiferent de forma de cooperare cu instanțele naționale, Comisia este obligată să respecte independența acestora. Prin urmare, asistența oferită de Comisie nu obligă instanța națională. Comisia trebuie, de asemenea, să se asigure că își respectă obligația secretului profesional și că își protejează propria funcționarea și propria independență ( 40 ). În îndeplinirea obligației sale de a acorda asistență instanțelor naționale în temeiul articolului 10 din Tratatul CE, Comisia își asumă obligația de a rămâne neutră și obiectivă. Intr-adevăr, asistența oferită de Comisie instanțelor naționale face parte din obligația sa de a apăra interesul public. Prin urmare nu are nici o intenție de a servi interesul privat al părților implicate în acțiunea pendinte în fața instanței naționale. În consecință, Comisia nu va audia nici una din părți cu privire la asistența acordată instanței naționale. În cazul în care Comisia a fost contactată de oricare din părțile implicate în acțiunea pendinte în fața instanței naționale cu privire la aspecte invocate în fața instanței naționale, Comisia va informa instanța națională despre acest lucru, indiferent dacă aceste contacte au avut loc anterior sau ulterior cererii de cooperare din partea instanței naționale. (20) Comisia va publica un rezumat al cooperării sale cu instanțele naționale în temeiul prezentei comunicări în raportul său anual privind politica de concurență. De asemenea, va pune la dispoziție punctele sale de vedere și observațiile emise pe website-ul său. 1. Obligația Comisiei de a comunica informații instanțelor naționale (21) Obligația Comisiei de a acorda asistență instanțelor naționale în sensul dreptului comunitar al concurenței se reflectă în special în obligația de a comunica instanțelor naționale informațiile de care dispune. O instanță națională are posibilitatea, de exemplu, de a solicita Comisiei să îi pună la dispoziție documentele pe care le deține sau informații privind procedura pentru a-i permite să afle dacă un anumit caz este analizat de Comisie, dacă a fost inițiată procedura de către Comisie sau dacă aceasta a adoptat deja o poziție. O instanță națională poate, de asemenea, să ceara Comisiei o informație despre data probabilă a adoptării unei decizii, pentru a reuși să stabilească dacă sunt întrunite condițiile pentru suspendarea procedurii sau pentru adoptarea de măsuri provizorii ( 41 ). (22) Pentru a asigura eficiența cooperării cu instanțele naționale, Comisia se va strădui să ofere instanțelor naționale informațiile solicitate în termen de o lună de la data primirii cererii. Atunci când Comisia trebuie să solicite instanței naționale clarificări suplimentare privind cererea acesteia sau atunci când Comisia trebuie să se consulte cu cei afectați direct de comunicarea acestor informații, acest termen începe să curgă de la data la care Comisia a primit informațiile solicitate. (23) Atunci când transmite informații instanțelor naționale Comisia trebuie să respecte garanțiile conferite persoanelor fizice și juridice de articolul 287 din Tratatul CE ( 42 ). Articolul 287 din tratatul CE interzice membrilor, funcționarilor și altor agenți ai Comisiei să divulge informații cu caracter de secret profesional. Atât informațiile confidențiale, cât și secretele de afaceri pot să constituie informații cu caracter de secret profesional. Secretele de afaceri sunt informații a căror divulgare nu doar către public, ci chiar și simpla transmitere unei alte persoane decât cea care le-a furnizat poate să aducă prejudicii importante acesteia din urmă ( 43 ). (24) Dispozițiile coroborate ale articolelor 10 și 287 din Tratatul CE nu determină interzicerea completă a comunicării de către Comisie către instanțele naționale a informațiilor cu caracter de secret profesional. Jurisprudența instanțelor comunitare confirmă faptul că obligația de cooperare loială obligă Comisia să furnizeze instanței naționale orice informație solicitată de aceasta din urmă, chiar și informații cu caracter de secret profesional. Cu toate acestea, Comisia nu poate, sub nici o formă, in cooperarea sa cu instanțele naționale să aducă atingere garanțiilor prevăzute de articolul 287 din Tratatul CE. (25) Drept urmare, înainte de a transmite informații cu caracter de secret profesional către o instanță națională, Comisia reamintește instanțelor naționale obligația de a respecta garanțiile conferite persoanelor fizice și juridice de articolul 287 din Tratatul CE și solicită instanței naționale să comunice, în cazul în care poate și se obligă să garanteze protejarea informațiilor confidențiale și a secretelor de afaceri. În cazul în care instanța națională nu poate oferi astfel de garanții, Comisia nu comunică instanței naționale informații cu caracter de secret profesional ( 44 ). Comisia comunică informațiile solicitate doar atunci când instanța națională oferă garanții de protejare a informațiilor confidențiale și a secretelor de afaceri, indicând părțile cu caracter de secret profesional și cele care pot fi divulgate. ▼M1 (26) Există și alte excepții de la divulgarea informațiilor de către Comisie instanțelor naționale. Astfel, din motive privind în mod esențial necesitatea de a proteja interesele Uniunii Europene sau de a evita orice interferență în funcționarea și independența sa, în special în cazul în care s-ar compromite îndeplinirea misiunii care i-a fost încredințată, Comisia poate să refuze transmiterea de informații către instanțele naționale ( 45 ). Divulgarea de informații către instanțele naționale nu trebuie să afecteze în mod nejustificat eficacitatea asigurării respectării normelor în materie de concurență de către Comisie, în special astfel încât să nu interfereze cu anchetele în curs, nici cu funcționarea programelor de clemență și a procedurilor de tranzacție. ▼M1 (26a) În acest scop, Comisia nu va transmite în niciun moment instanțelor naționale următoarele informații în vederea utilizării lor în cadrul acțiunilor în despăgubiri pentru încălcarea articolului 101 sau 102 din tratat: — declarațiile întreprinderilor referitoare la clemență în sensul articolului 4a alineatul (2) din Regulamentul (CE) nr. 773/2004 ( 46 ); și — propunerile de tranzacție în sensul articolului 10a alineatul (2) din Regulamentul (CE) nr. 773/2004. Prezentul punct nu aduce atingere situației prevăzute la articolul 6 alineatul (7) din Directiva 2014/104/UE a Parlamentului European și a Consiliului ( 47 ). (26b) În ceea ce privește alte tipuri de informații, Comisia nu va transmite instanțelor naționale următoarele informații în vederea utilizării lor în cadrul acțiunilor în despăgubiri pentru încălcarea articolului 101 sau 102 din tratat, înainte de a fi încheiat procedurile împotriva tuturor părților investigate prin adoptarea unei decizii menționate la articolul 7, 9 sau 10 din Regulamentul (CE) nr. 1/2003 sau înainte de a fi încheiat prin alte mijloace procedura administrativă: — informațiile care au fost elaborate de o persoană fizică sau juridică în mod specific în cadrul procedurilor Comisiei; și — informațiile pe care Comisia le-a redactat și le-a transmis părților în cursul procedurilor sale. Atunci când i se solicită să transmită informațiile respective instanțelor naționale pentru alte scopuri decât utilizarea în cadrul acțiunilor în despăgubiri pentru încălcarea articolului 101 sau 102 din tratat, Comisia va aplica în principiu limitarea în timp menționată la primul paragraf, în vederea protejării propriilor investigații în curs. ▼B 2. Solicitarea unui punct de vedere în aspecte privind aplicarea regulilor de concurență comunitare (27) Atunci când trebuie să aplice regulile comunitare de concurență într-o cauză pendinte, instanța națională poate, în primul rând, se caute indicii în jurisprudența instanțelor comunitare sau în regulamentele, deciziile, comunicările și orientările Comisiei de aplicare a articolelor 81 și 82 din Tratatul CE ( 48 ). Atunci când acestea nu furnizează indicii suficiente, instanța națională poate să solicite punctul de vedere al Comisiei în aspectele privind aplicarea regulilor comunitare de concurență. Instanța națională poate să solicite punctul de vedere al Comisiei privind aspecte economice, faptice și juridice (48) , fără a aduce atingere, bineînțeles, posibilității sau obligației instanței naționale de a adresa Curții de Justiție o întrebare preliminară privind interpretarea sau validitatea dreptului comunitar, în conformitate cu articolul 234 din Tratatul CE. (28) Comisia, în scopul de a oferi instanței naționale un punct de vedere util, poate să solicite acesteia informații suplimentare ( 49 ). În scopul de a asigura eficiența cooperării cu instanțele naționale, Comisia se străduiește să emită punctul de vedere solicitat de instanțele menționate anterior într-un termen maxim de patru luni de la data primirii solicitării. În cazul în care Comisia a solicitat instanței naționale informații suplimentare pentru a-și putea formula punctul de vedere, perioada de patru luni se calculează de la data primirii de către aceasta a informațiilor suplimentare. (29) Atunci când își exprimă punctul de vedere, Comisia se va limita la a oferi instanței naționale informațiile faptice sau clarificările economice sau juridice solicitate, fără a se pronunța asupra fondului cauzei pendinte în fața instanței naționale. În plus, spre deosebire de interpretarea cu valoare de autoritate a dreptului comunitar de către instanțele comunitare, punctul de vedere al Comisiei nu obligă din punct de vedere juridic instanța națională. (30) În conformitate cu punctul 19 al prezentei comunicări, Comisia nu va audia părțile înainte de formularea punctului de vedere solicitat de instanța națională. Aceasta din urmă trebuie să aplice punctul de vedere al Comisiei în conformitate cu normele naționale de procedură relevante care trebuie să respecte principiile generale ale dreptului comunitar. 3. Înaintarea observațiilor Comisiei către instanța națională (31) În conformitate cu articolul 15 alineatul (3) din regulament, autoritățile naționale de concurență și Comisia pot prezenta observații privind aspecte referitoare la aplicarea articolelor 81 și 82 din Tratatul CE unei instanței naționale solicitate să aplice dispozițiile în cauză. Regulamentul face distincție între observațiile scrise pe care autoritățile naționale de concurență și Comisia le pot prezenta din oficiu și observațiile orale, care pot fi prezentate doar cu autorizația instanței naționale ( 50 ). (32) Regulamentul precizează că se vor prezenta observații de către Comisie doar atunci când aplicarea coerentă a articolelor 81 și 82 din Tratatul CE o cere. Dat fiind obiectivul prezentării sale, Comisia își va limita observațiile la o analiză economica și juridică a faptelor din cauza pendinte în fața instanței naționale. (33) În scopul de a permite Comisiei să prezinte informații utile, instanțele naționale pot fi solicitate să comunice sau să asigure comunicarea unor copii ale tuturor documentelor necesare pentru o evaluarea a cauzei. În conformitate cu articolul 15 alineatul 3 paragraful al doilea din regulament, Comisia va utiliza respectivele documente numai pentru pregătirea observațiilor sale ( 51 ). (34) Deoarece regulamentul nu prevede un cadru procedural pentru prezentarea observațiilor, cadrul procedural este stabilit de normele de procedură și practicile ale statelor membre. În cazul în care un stat membru încă nu a stabilit cadrul procedural relevant, instanța națională trebuie să decidă care sunt normele de procedură adecvate pentru prezentarea observațiilor în cauza pendinte. (35) Cadrul procedural trebuie să respecte principiile enunțate la punctul 10 al prezentei comunicări. În acest sens, între altele, cadrul procedural pentru prezentarea observațiilor privind aspecte referitoare la aplicarea articolelor 81 și 82 din Tratatul CE: (a) trebuie să fie compatibil cu principiile generale ale dreptului comunitar și în special, cu drepturile fundamentale ale părților în cauză; (b) nu poate să facă prezentarea observațiilor excesiv de dificilă sau practic imposibilă (principiul eficienței) ( 52 ); (c) nu poate să facă prezentarea observațiilor mai dificilă decât în cazul procedurilor în care se aplică dreptul național echivalent (principiul echivalenței).